Saksan poliisilla on käynnissä suuroperaatio Chemnitzin kaupungissa Saksissa Saksan itäosissa. Poliisi etsii 22-vuotiasta syyrialaismiestä, jonka epäillään suunnitelleen pommi-iskua.

Poliisi on eristänyt suuren osan kaupungista ja kehottanut asukkaita pysyttelemään sisätiloissa. Poliisin mukaan mies voi olla vaarallinen, kertoo sanomalehti Focus (siirryt toiseen palveluun).

Saksin poliisi sai vihjeen pommisuunnitelmasta Saksan kotimaan tiedustelupalvelusta. On epäselvää missä, milloin, miten ja miksi mies olisi suunnitellut räjäyttävänsä pommin. Focuksen lähteiden mukaan kohteena olisi ollut lentokenttä.

Saksan poliisi etsii 22-vuotiasta syyrialaismiestä epäiltynä pommi-iskun suunnittelusta. Christian Zander / Saksin poliisi / EPA

Saksin poliisi teki kotietsinnän miehen asuntoon, mutta tämä ei ollut paikalla. Nyt miestä etsitään satojen poliisien voimin naapurustosta. Hän asui Chemnitzin Fritz-Heckertin alueella.

Poliisin mukaan epäilty pommimies, Jaber Albakr, on syntynyt Damaskoksessa vuonna 1994. Hänestä on annettu etsintäkuulutus.

Lähteet: AP, AFP, Reuters